Smalkop-kurper - Wikipedia
(Aangestuur vanaf Serranochromis angusticeps)
Die Smalkopkurper (Serranochromis angusticeps) is 'n varswatervis wat voorkom in die Okavangorivier, Kunenerivier, boonste gedeelte van die Zambezirivier en die Kafuerivier. Dit kom ook in die sytakke van die Kongorivier in Zambië voor.
In Engels staan die vis bekend as die Thinface largemouth of die Thinface bream.
3 Hengel vir smalkopkurper
Die smalkopkurper het 'n groot kop met klein oë en 'n skuinsbek wat soos 'n konsertina oopvou. Die kop en lyf is redelik plat. Daar is drie tot vier rye enkelpunt, klein tandjies in die bokaak en twee tot drie rye onder. Die onderste keeltandbeen is smal en lank, met lang dun, enkel- of dubbelgepunte tande.
Die kop en lyf van beide geslagte het kenmerkende rooi kolletjies op. Volwasse mannetjies het 'n helder geel kop en die stert- en dorsalevinne is blougrys met donker bruin kolle, die anale vin is geel met oranje kolletjies op. Die gespikkelde bek, wange en kiefdeksels is uniek aan die vis.
Die skubbe is grof en daar is 35 tot 39 op die systreep.
Die vis word tot 41 cm lank en die Zimbabwe-hengelrekord is 2.195 kg.
Die smalkopkurper kom in alle tipes water voor maar verkies diep en stil water en lagunes met digte plantegroei.
Die vis se plat vorm help hom om ander visse te bekruip soos spesies van die genera Brycinus en Micralestes.
Hulle broei in die somer; die mannetjies maak neste by die plantegroei in water wat 1–3 m diep is.
Hengel vir smalkopkurper[wysig | wysig bron]
Die smalkopkurper is 'n goeie sport- en eetvis.
Alle tipes kunsaas werk goed, maar swaailemme is van die beste. Vir die beste hengel resultate moet die swaailem, lepel of kunsvissie, óf so na as moontlik aan die bodem óf so na as moontlik aan die plantegroei of rivierwal ingebring word.
Erdwurms, visaas of klein vissies, asook insekte werk ook goed.
Waar tiervis afwesig is of nie so volop is nie, kan lewendige aas soos die Imberi (Tweekol Tiervis), net onder 'n stroomversnelling gehengel, baie goeie resultate lewer.
Dieselfde aas en hengel tegnieke wat vir die bloukurper gebruik word, kan ook met groot vrug op roofkurpers soos die smalkopkurper, gebruik word.
Die naam smalkop dui op die afstand tussen die oë. Hierdie vis was aanvanklik verwar met die kromkop-kurper en die twee was eers as 'n enkele spesie beskou.
Ontsluit van "https://af.wikipedia.org/w/index.php?title=Smalkop-kurper&oldid=1576572"
Die bladsy is laas op 27 Julie 2017 om 10:38 bygewerk.